text: Драўляныя святыні змянялі адна адну на працягу стагоддзяў, аднак касцёл і плябанія пры ім так і заставаліся на аддаленні ад паселішча, імем якога называлася парафія. Гэта і прадвызначыла тапонім самога касцёльнага комплексу, а пасля і размешчаных побач жылых дамоў — Плябань. На гэтым жа месцы ў 1800 г. „плябан Краснасельскі канонік Казімір Харэвіч касцёл мураваны заснаваў з закрыстыяй з правага боку”. Інтэр'ер святыні ўпрыгожыў алтар з „фігурай Пана Езуса Ўкрыжаванага”. Аднак пабудова каменнага касцёла расцягнулася ажно да 1858 г. Пасля падаўлення паўстання К. Каліноўскага касцёл быў зачынены. На старых каталіцкіх могілках на галоўным пагорку пахаваныя ўдзельнікі паўстання – у прыватнасці, Юльян Бакшанскі, а таксама ягоныя аднадумцы і памочнікі — Рафал Малішэўскі, Людвік Ямант, Леапольд Банькоўскі. У 1872г. будынак касцёла быў перабудаваны пад праваслаўную царкву.
  15 жніўня 1908 года – у Красным распачалося будаўніцтва касцёла. Вуглавыя камяні былі асвечаны ксяндзом Віктарам Радзімінскім-Францкевічам, Апостальскім протанатарыусам. Сродкі на будаўніцтва знайшлі хутка. Частку сабралі пробашч кс. Лявон Вайткевіч з парафіянамі, а яшчэ большы ўнёсак зрабіў тагачасны ўладальнік маёнтка Мясата пан Казімір Тышынскі.